**Aribert Ferdinand Heim** (28. kesäkuuta 1914 Bad Radkersburg, Itävalta – 10. elokuuta 1992 Kairo) oli itävaltalainen SS-lääkäri.

Heim syntyi poliisi-isän ja kotirouvan perheeseen. Hän opiskeli lääketiedettä ja suoritti tohtorin väitöksensä Wienissä, ennen kuin ilmoittautui vapaaehtoisesti SS-joukkoihin keväällä 1940. Lokakuussa 1941 hänet lähetettiin Mauthausen-Gusenin keskitysleirille, missä hän teki lääketieteellisiä kokeiluja vangeilla. Häntä syytettiin muun muassa vankien tappamisesta ilman puudutusta suoraan sydämeen annetuilla myrkkypistoksilla. Häntä kutsuttiin yhdeksi natsi-Saksan "kuoleman tohtoreista". Myöhemmin hänet lähetettiin SS-kenttäsairaalaan Wieniin.

Aribert Heim oli yksi etsityimmistä natsirikollisista. Saksassa on tullut esille tietoja, että Heim toimi toisen maailmansodan aikana SS-lääkärinä Pohjois-Suomessa, erityisesti Oulun alueella. Heimin komennus Saksan kuudennen SS-vuoristodivisioonan palvelukseen Pohjois-Suomeen alkoi helmikuussa 1942 ja jatkui asiakirjojen mukaan ainakin saman vuoden lokakuuhun. Natsien oman kantakortiston mukaan komennus Suomessa jatkui todennäköisesti pitempäänkin. Asiasta on kirjoittanut muun muassa saksalainen viikkolehti Der Spiegel ja tiedon vahvistavat myös televisio-ohjelman *A-piste* tekemät selvitykset.

15. maaliskuuta 1945 Yhdysvaltain sotilaat pidättivät Heimin ja lähettivät sotarikollisten leirille. Heim vapautui leiriltä jostain syystä ja jatkoi tohtorin toimiaan Baden-Badenissa aina katoamiseensa asti 1962. Hänelle oli vihjattu, että Itävallan poliisi tutkii hänen sodanaikaisia toimiaan.

Heimin on kansainvälisesti etsintäkuulutettu ja aina vuoteen 2009 asti hänen uskottiin mahdollisesti elävän. Heimin raportoitiin oleskelevan Etelä-Amerikassa, Espanjassa ja Balkanilla. Vielä heinäkuussa 2008 hänen uskottiin asuvan Argentiinan ja Chilen rajaseudulla.

Tammikuussa 2009 saksalainen ZDF-kanava uutisoi, että Heim onkin ollut kuolleena jo useita vuosia – hän kuoli syöpään Kairossa vuonna 1992 nimellä **Tarek Farid Hussein**. Simon Wiesenthal -keskuksen johtaja Efraim Zuroff kuitenkin epäilee, että Heim on lavastanut kuolemansa. Hänen ruumistaan ei ole löytynyt.

Syyskuussa 2012 Baden-Württembergin osavaltion alioikeus Landgericht Baden-Baden lopetti rikosprosessin Heimia vastaan julistettuaan hänet kuolleeksi. Oikeusviranomainen katsoi todistetuksi, että Heim on identtinen henkilön Tarek Hussein Farid kanssa, ja että tämä kuoli Kairossa vuonna 1992 syöpäsairauteen.

Lähteet
-------

1. ↑  Pressemitteilungen des Landgerichtes Baden-Baden Landgericht Baden-Baden. Viitattu 21.09.2012.
2. 1 2  Sole Lahtinen: Maailman etsityin natsirikollinen "Tohtori Kuolema" kuoli Kairossa jo 1992.  *Helsingin Sanomat*, 5.2.2009. Artikkelin verkkoversio. Viitattu 5.2.2009.
3. ↑  BBC: The life and crimes of 'Dr Death'  5.2.2009. BBC. Viitattu 31.3.2009. (englanniksi)
4. 1 2  Etsitystä natsitohtorista uusia havaintoja.  *Helsingin Sanomat*, 18.7.2008. Artikkelin verkkoversio. Viitattu 18.7.2008.
5. ↑  Käsikirjoitusarkisto, TV-ohjelma A-Piste
6. ↑  Tohtori Kuoleman kuolemasta epäilyksiä *Verkkouutiset*.  5.2.2009. STT. Viitattu 6.2.2009.
7. ↑  Natsitohtorin epäillään lavastaneen kuolemansa
8. ↑  WITHOUT FORENSIC PROOF OF HIS DEATH, CASE OF DR. ARIBERT HEIM ("DR. DEATH" OF MAUTHAUSEN) CANNOT BE CLOSED  13.8.2009. Simon Wiesenthal Center. Viitattu 3.6.2012. (englanniksi)
9. ↑  Gericht erklärt NS-Verbrecher Heim für tot *RP Online*.  21.09.2012. RP Online. Viitattu 21.09.2012.

Aiheesta muualla
----------------

* Wikiuutisissa on aiheeseen liittyvä uutinen: ***Pitkään karkuteillä olleesta natsitohtorista havaintoja***

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |